钦定古今图书集成/方舆汇编/职方典/第1155卷 > 《宜城驿记》韩愈
## 钦定古今图书集成/方舆汇编/职方典/第1155卷 > 《宜城驿记》韩愈

此驿置在古宜城驿东北，有井，传是昭王井，有灵异，
至今人莫汲。驿前水，传是白起堰西山下涧灌此城，
城坏，楚人多死流。城东陂臭闻远近，因号其陂曰“臭
陂。”有蛟害人，渔者避之。井东北数十步有楚昭王庙，
有旧时高木万株，多不得其名，历代莫敢剪伐，尤多
古松大竹。于太傅帅襄阳迁宜城县，并改造南境数
驿材木取足。此株旧庙屋极宏盛，今惟草屋一区。然
问左侧人，尚云“每岁十月民相率聚祭。”其前庙后小
城，盖王居也。其内处偏高广圆，方八九十亩，号殿城，
当时王朝内之所也。多砖，可为书砚。自小城内地，今
皆属甄氏。甄氏于小城北立别墅以居。甄氏有节行，
其子逢以学行为助教云。